Sumba

Sumba er sunnasta bygd í Suðuroy og harvið eisini í Føroyum. Sumba er størsta bygdin í Sumbiar kommunu, ið eisini fevnir um Lopra, Akrar, Víkarbyrgi og Akraberg. Tó eru tað bert í Sumba, Lopra og Økrum at fólk búgva, ongin fastbúgvandi er í Víkarbyrgi og Akrabergi. Sumbiar kommuna hevur høvuðssæti í Sumba. Fólkatalið í Sumba er farið nógv aftur síðan kreppuna í 1990-árunum. Í 1985 var fólkatalið í bygdini 540. Hin 1. januar 2016 var tað 237.

Sumba er ein av gomlu bygdunum í Føroyum við fleiri býlingum. Ein er býlingurin í Hørg, ið liggur ovarliga í bygdini. Kendasta skaldið í Suðuroy, Poul F. Joensen (1898-1970), var ættaður úr Hørg, og verður eisini nevndur "Hargaskaldið".

 Sagnir 
Úr Sumba eru nógvar sagnir uppskrivaðar, og ein teirra er "Hargabrøðurnir" synir Sterku Marjun. Søgnin um Hargarbrøðurnar er um fýra brøður í Hørg, ið vóru tiltiknir fyri styrki. Einaferð ránsmenn úr Írlandi gjørdu innrás í Hvalba, var boð sent um oynna eftir hjálp. Tá kom dirvið og styrkin hjá Hargabrøðrunum væl við, so teir ikki sluppu longur suður á oynna, men vóru riknir aftur til sjós.

 Kendir sumbingar 
Sterka Marjun, kend frá sagnum
Hargabrøðurnir, kendir frá sagnum, synir Sterku Marjuna. Livdu í 17. øld.
Andras Guttormsson, (uml. 1490–1544), løgmaður 1531 - 1544
Guttormur Andrasson (doyði 1572), løgmaður 1544 - 1571
Jákup Joensen (1929–2016), vinnulívsmaður og politikari (Sambandsflokkurin)
Poul F. Joensen (1898–1970), skald
Arnold Nielsen (1910–1993), lærari og politikari (Sambandsflokkurin)
Georg eystan Á, tónleikari og sangari
Suni úr Hørg (føddur 1982), fótbóltsleikari, yvirlivdi fall á 9,70 metrar niður á betonggólv í arbeiðsvanlukku 28. mars 2014 í Havn.kvf.fo - Dokumentarurin: »Viljin til lívið«
Terje B. Vestergaard (føddur 1973), lærari, vinnulívsmaður og politikari (Sjálvstýri og Miðflokkurin)
Jákup Eli Joensen, sangari og sangskrivari

 Myndasavn 

Keldur

 Ávisingar úteftir 
 Sumba.fo Heimasíðan hjá Sumbiar kommunu

Bólkur:Bygdir í Føroyum
Bólkur:Suðuroy
Bólkur:Sumba